પરંતુ, હાલ, છેલ્લા કેટલાક વર્ષોથી, આપણા દેશમાં પ્રેમની અભિવ્યક્તિની ઉજવણી કયા દિવસે કરવી? વૅલેન્ટાઈન ડૅ નાં ઓવારણાં લેવાં કે, વસંતપંચમીના વધામણાં કરવાં? વૅલેન્ટાઈન ડૅ તથા વસંતપંચમીના નામના આ બે દિવસ બાબતે, અલગ-અલગ ધર્મના, ભારતીય સંસ્કૃતિના કથિત રખેવાળ સંગઠનો અને આધુનિક બંધનમૂક્ત વિચારધારા ધરાવતા પ્રેમીઓ વચ્ચે રીતસરનો જંગ ચાલી રહ્યો છે. ( ચેનલવાળાઓને આ જંગના લાઈવ પ્રસારણ દ્વારા અઢળક કમાણી થાય છે તે વળી નફામાં?) જાહેર બગીચાઓમાં, વૅલેન્ટાઈન ડૅના પર્વની ઉજવણીનું આંધળું સાહસ કરવા જતાં અનેક યુગલ, ન્યૂઝ ચેનલોના કૅમેરાઓમાં ઝડપાઈ જઈને, આપણી સંસ્કૃતિના કહેવાતા રખેવાળ સંગઠનોના કાર્યકરોના હાથે ખાસડાં ખાતા-ખાતા, પ્રેમના નામે વાસનાનું વરવું પ્રદર્શન કરે છે તેને જાતિય આકર્ષણ - કામવાસનાકે બીજું કોઈ જે નામ આપવું હોય તે આપી શકાય, પણ આ રીતે અનુભવાતી લાગણી, સાચો પ્રેમ નથી જ નથી. ખરેખરતો માનવ મનના બગીચાના કોઈ એક ખૂણામાં પૂર્ણકળાએ વિકસે તે પ્રેમજ સાચો પ્રેમ છે. પ્રેમ પામવાની બાબતમાં ઉતાવળીયા નિર્ણયો કરીને પાછળથી પેટ ભરીને પસ્તાય અને વળી નિષ્ફળ પ્રેમીઓ ફરિયાદ કરેકે, `મારું નસીબજ ફૂટેલું તેથીજ મારી સાથે કાયમ બેવફાઈ થાય છે. મને જીવનસાથીએ ભરમાવીને છેતર્યો છે..!!` આ વિચારસરણી સર્વથા અયોગ્ય છે.